Greenpeace on estänyt Aspo-konserniin kuuluvan ESL Shippingin rahtialuksen Ms Alppilaan pääsyn Helsingin Länsisatamaan sunnuntaina aamulla.

Greenpeace Suomi tiedottaa Twitter-tilillään, että tunnettu ympäristöaktivisti Sini Saarela on kiivennyt rahtialukselle.

- Sini Saarela kiipesi hiililaivalle, jotta ilmastoa kärventävä hiilen poltto lopetetaan Helsingissä, Greenpeace Suomi tiedottaa Twitter-tilillään.

Monialan teollisuusyritykseen Aspo-konserniin kuuluvan ESL Shippingin rahtialusta Ms Alppilaa on estetty pääsemästä Helsingin Länsisatamaan sunnuntaina aamulla.

Greenpeacen tiedotteen mukaan aktivistit lähtivät aamulla puoli viiden aikaan kumiveneillä Arctic Sunrise -alukselta kohti Alppilaa. Saarela vetoaa tiedotteessa, että kivihiilestä on luovuttava nopeasti.

Greenpeace vaatii tiedotteessaan Helsingin päättäjiä ratkaisemaan, miten ja milloin kivihiilen poltto loppuu Helsingissä. Greenpeace toteaa, että kun kaupunginvaltuusto päättää tänä vuonna hiilivoimaloiden kohtalosta, olisi siirryttävä täysin uusiutuvan energian tuotantoon.

Greenpeace kirjoittaa tiedotteessaan, että kivihiilen osuus on yhä lähes puolet Helsingin lämmöntuotannosta.

Iltalehden saamien tietojen mukaan Saarela nousi laivaan lopulta yksinään.

Venäjältä tulossa

Ms Alppila kuljettaa hiililastia Ust-Lugasta Venäjältä.

Pursimiehen vaimo Susanna Varpa kertoi Iltalehdelle, että Ms Alppila odottaa tällä hetkellä helikopteria noutamaan Saarelaa pois laivasta.

Iltalehden saamien tietojen mukaan Sini Saarela istuu tällä hetkellä Ms Alppilan kannella. GREENPEACE

Varpan mukaan alus ei voi mennä satamaan Saarela kyydissään. Varpan mies on ollut rahtimatkalla yli neljä viikkoa.

Ms Alppilan kummina toimii rouva Terttu Tamminen, entisen Rautaruukin ex-toimitusjohtajan Sakari Tammisen puoliso. ESL Shippingin alukset ovat perinteisesti saaneet nimensä Helsingin kaupunginosien mukaan.

Lukijavinkin mukaan Greenpeacen alus Ms Arctic Sunrise olisi estänyt Ms Alppilan tulon satamaan.

Suomenlahden merivartiostosta kieltäydytään kommentoimasta asiaa.

Ympäristöaktivisti Sini Saarela perjantaina valmistautumassa valtaukseen Greenpeacen aluksella Arctic Sunrisella. GREENPEACE

Korjattu Sakari Tammisen nykyinen asema. Nykyisen SSAB:n toimitusjohtaja on Martin Lindqvist. Lisäksi merivartiosto halusi täsmentää, että heillä ei ole mediapäivystystä. He eivät tiedota asiasta, koska heillä ei ole tiedotusvastuuta.